**Előterjesztés Körmend Város Önkormányzatának Képviselő-testülete**

**2012. december 13-i ülésére**

**Tárgy:** Intézményvezetői beszámoló a Körmendi Kulturális Központ éves működéséről

*Tisztelt Képviselő-testület!*

A Körmendi Kulturális Központ és Faludi Ferenc Könyvtár két különböző szakmai területen fejti ki tevékenységét a kultúraközvetítésben.

Az intézmény folyamatosan biztosítja a város és a kistérség lakói számára –minden korosztály számára

- a kulturált szórakozási lehetőséget (színházi és egyéb előadások, koncertek, stb.)

- a szórakozáson túl az életvitelt is könnyítő ismeretek gyűjtésére, ill. tanulásra szolgáló

 foglalkozásokat.

Kulturális szolgáltatásaikatvalamennyi korosztály és társadalmi réteg igénybe veszi és speciális rétegfeladatokat is ellát az intézmény.A hagyományos közművelődési formák keretei között megtalálhatók: alkotó művészeti csoportok, tárgyi alkotó csoportok, rekreációs szabadidő lehetőségek.

A beszámoló szerint a lakosság kulturális igényei átalakultak, amelyben szerepet játszik a kialakulóban lévő új szervezeti kultúra és a Szabadság tér rendezvényekkel és tartalmas programokkal történő bevonása a kulturális színterek közé. Rendszeressé váltak a Szabadság téri rendezvények. Kiemelkedő érdeklődés kísérte az első alkalommal megrendezett Fordulatszám Fesztivált és a megújult formában létrejött, de több évtizedes hagyomány alapján megrendezett Körmendi Napok rendezvénysorozatot. A rendezvényeken mintegy 25 ezer ember vett részt, a belváros megtelt érdeklődőkkel és nagyon pozitív visszajelzések érkeztek a város felé is. Jelentős feladat volt ebben az évben a református jubileum i ünnepség és a kosárlabda csapat 50 éves évfordulója, a 120 éves Fúvószenekar tiszteltére rendezett ünnepi alkalmak előkészítése és lebonyolítása. A közösségi terek számos civil közösség összejövetelének és egyéb programjainak adnak helyet. A rendezvények alapján megállapítható, hogy a fizetőképes kereslet csökken, és főleg a populáris műfajok iránt mutatkozik igény. A rendezvényekről részletes statisztikát készített az intézményvezető, összesen 432 rendezvénye volt az intézménynek, amelyen 80 000 résztvevő volt. Külső rendezvényen való közreműködés 840 alkalommal volt, a résztvevők száma ezeken 53 000 közeli.

Az intézményi alkalmazottai közül (10 fő) 5 szakalkalmazott van, ebből 1 fő ifjúsági referens látja el a feladatát. Egy fő gazdasági ügyintéző, 2 fő műszaki technikus és 2 fő takarító látja el az intézmény működtetésével kapcsolatos feladatokat. A közmunka program keretében 2 fő időszakos foglalkoztatására került sor.

Részletes képet kapunk a beszámolóból az intézmény technikai körülményeiről. Jelzi, hogy az intézmény épületei felújításra szorulnak, a technikai felszereltsége elavult. A felújítás és korszerűsítés csak pályázati források bevonásával válhat lehetővé. A legszükségesebb karbantartásokat és javításokat sikerült elvégezni.

A beszámoló részletezi a létkultúra, a helyi kultúra, az ünnepi és az egyetemes kultúra, az önkifejezés és a kreativitás, a közösségi kultúra, a különböző kultúrák közötti kapcsolatok segítését és a közhasznú kulturális szolgáltatások közvetítését és fejlesztést szolgáló tevékenységeket. A ifjúságsegítő munkában kiemeli az ifjúsági programok megszervezését és lebonyolítását, valamint a drogprevenciós program kidolgozásában való közreműködést.

A családi események szervezéséről is összegzést ad.

Jelzést tesz a beszámolóra arra, hogy 2013. január 1-jétől a Dr. Batthyány-Strattmann László Múzeum új intézményegységként a Körmendi Kulturális Központhoz fog tartozni.

Az intézmény teljesítette a vonatkozó jogszabályokból és a helyi rendeletből következő feladatait. Az egyre nehezedő finanszírozási és működési feltételek mellett törekedtek a színvonal megőrzésére és javítására, valamint korszerűbb szolgáltatások megszervezésére és nyújtására.

**Határozati javaslat**

Körmend Város Önkormányzatának Képviselő-testülete

a Körmendi Kulturális Központ éves működéséről szóló intézményvezetői beszámolót elfogadta.

**Határidő:** azonnal

**Felelős:** polgármester

**Körmend, 2012. december 6.**

**Bebes István**

**polgármester**